b'\n_START_ARTICLE_\nAlperne\n_START_SECTION_\nHistorie\n_START_PARAGRAPH_\nBefolkningen i Alperne var i oldtiden dels kelter, dels r\xc3\xa6tier (et folk, der er besl\xc3\xa6gtet med etruskerne) og i \xc3\x98stalperne var det illyrer. Under Augustus blev bjergfolkene undertvunget efter en blodig krig og romaniseret. Under folkevandringerne tr\xc3\xa6ngte forskellige germanske folkeslag ind i omr\xc3\xa5det. Store dele af de schweiziske alpelande blev erobret af alemanner, og i \xc3\x98stalperne indvandrede b\xc3\xa5de germaner og slaverne. Derimod klarede den romaniserede befolkning sig i de vestlige og sydlige Alper, som nu er beboede af franskm\xc3\xa6nd og italienere. Af den gamle r\xc3\xa6toromanske befolkning findes endnu i afsides dale, is\xc3\xa6r i Graub\xc3\xbcnden, ca. 66.780 (folket\xc3\xa6lling i 1990), som har bevaret deres sprog. I Vestalperne f\xc3\xb8rtes der fra den senere middelalder en langvarig kamp om herred\xc3\xb8mmet mellem fyrsterne i Savoyen, Dauphin\xc3\xa9 og Provence. Den fortsatte siden mellem Frankrig og Savoyen-Piemonte, og blev f\xc3\xb8rst afsluttet i 1860, da Frankrig fik Savoyen og Nice. _NEWLINE_De schweiziske alpers befolkning h\xc3\xb8rte l\xc3\xa6nge under forskellige tyske fyrster, men i det 13. \xc3\xa5rhundrede rejste skov-kantonerne sig imod habsburgerne, og de dannede i 1291 Edsforbundet i Brunnen, som efterh\xc3\xa5nden blev udvidet til at omfatte hele det nuv\xc3\xa6rende Schweiz. Habsburgerne fandt erstatning i de \xc3\xb8stlige alpelande, som efterh\xc3\xa5nden alle kom under deres herred\xc3\xb8mme. Et f\xc3\xa6llestr\xc3\xa6k hos alle alpelandenes beboere er en ejendommelig forening af frihedsk\xc3\xa6rlighed og konservatisme. Dette er s\xc3\xa6rlig p\xc3\xa5faldende i Schweiz, hvor bjerg-kantonerne f\xc3\xb8rte an i frihedskampen, men p\xc3\xa5 den anden side ogs\xc3\xa5 h\xc3\xa5rdnakket har modsat sig ethvert reformfors\xc3\xb8g, der udgik fra slette-kantonerne. Selv i det 21. \xc3\xa5rhundrede har schweizisk demokrati med de mange folkeafstemninger vist, at man ikke gerne \xc3\xb8nsker \xc3\xa6ndringer i de best\xc3\xa5ende forhold.'